14.

salută și sprijină următoarele acțiuni pe care auditorul intern le-a convenit cu direcțiile generale responsabile, ca urmare a misiunilor de asigurare: — în ceea ce privește auditul grupurilor de vizitatori, creșterea nivelului de asigurare a regularității plăților și a eficienței punerii în aplicare a normelor privind contribuțiile financiare, inclusiv definiții mai bune ale costurilor eligibile și ale condițiilor de plată a acestora, precum și ale perioadei de eligibilitate pentru fiecare vizită; o mai bună aliniere a contribuției la costurile reale legate direct de vizită; finalizarea controalelor ex post pentru 2017 și inițierea unui program anual de control pentru toți anii următori până în prezent și consolidarea controalelor ex ante privind rambursările; ratificarea obligațiilor contractuale ale agențiilor de turism față de Parlament, atunci când acestea acționează ca șefi de grup; clarificarea normelor care reglementează grupurile de vizitatori pentru a diminua riscul asimilării contribuției financiare la activități care nu sunt direct legate de programul grupului de vizitatori; — în ceea ce privește prima fază a auditului finanțării partidelor politice europene și a fundațiilor politice europene, recunoașterea faptului că Autoritatea pentru partidele politice europene și fundațiile politice europene („Autoritatea”) a dispus de resurse foarte limitate la începuturile sale pentru instituirea unor noi proceduri de gestionare și control; luarea în considerare a faptului că mai există domenii de responsabilități comune sau suprapuse între Autoritate și DG FINS, ceea ce oferă posibilitatea de a îmbunătăți în continuare cooperarea prevăzută de legislația principală care reglementează procesul de înregistrare, de exemplu Regulamentul (UE) 1141/2014 al Parlamentului European și al Consiliului (2), în special articolul 28 din regulamentul respectiv; identificarea, în cadrul regulamentului, a unui număr de dispoziții care reglementează procesul de înregistrare și ale căror claritate, exhaustivitate și ușurință de aplicare ar putea fi îmbunătățite; — în ceea ce privește al doilea raport privind auditul sistemelor de informații: gestionarea identității și a accesului, reducând la un nivel minim absolut acordarea drepturilor de acces privilegiate la baza de date a aplicației în mediul de producție; consolidarea controalelor accesului la bazele de date ale aplicațiilor și la conturile de la aplicație la aplicație; consolidarea gestionării drepturilor individuale de acces pentru a defini regulile de control al accesului și pentru a monitoriza mai bine drepturile individuale de acces; — în ceea ce privește analiza preliminară a cadrului de protecție a datelor al Parlamentului, care a fost adoptat la 17 februarie 2021, consolidarea capacității operatorilor de date de a respecta Regulamentul (UE) 2018/1725 (3) și creșterea gradului de conștientizare în rândul membrilor personalului care prelucrează date cu caracter personal; asigurarea faptului că serviciul de protecție a datelor are personal adecvat; asigurarea unei actualizări urgente a registrului central de activități de prelucrare a datelor cu caracter personal al Parlamentului; sporirea nivelului de securitate al sistemelor informatice care prelucrează date cu caracter personal; îmbunătățirea gestionării eliminării accesului;